  Анжелика Тихонова корреспондент Башкириын егит удмурт кырӟасьёслы «Ӝужась кизилиос» X улосвылкуспо онлайн-вожвылъяськон ялӥзы. Ужрадэ Башкириысь но Росси улосвылъёсысь калык но эстрада кырӟанъёсты быдэсъясь 12-30 аресъем самодеятельной кырӟасьёс пыриськыны быгато. Со сярысь Татышлы ёросысь лулчеберетъя но шутэтсконъя центрлэн «ВКонтакте» мерлыко вотэсысь бамаз ивортӥзы. Озьы ик шор ёзо ӧнер дышетсконниосын кырӟанъя ёзэтъёсын I но II курсъёсын дышетскисьёсты, нимысьтыз дышетскем но ӧнерлыко искусство удысын ужасьтэм солистъёсты-вокалистъёсты но басьтозы. Пыриськисьёсты арлыдъя кык группая учкозы: 12-15 но 16-30 аресъемъёс. Нырысетӥ группаысь кырӟасьёс удмурт крезьгурчилэсь яке ас гожтэм кырӟанзэс быдэстыны кулэ. Нош кыкетӥ группае пырисьёс – удмурт калык кырӟанэз но удмурт крезьгурчилэсь яке ас гожтэм кырӟанзэс. «Ӝужась кизилиос» вожвылъяськонын азьвыл аръёсы лауреат луэм кырӟасьёс вожвылъяськонэ пыриськыны уг быгато Жюрие Башкириысь но Удмуртиысь лулчеберет но искусство удысысь тодмо ужасьёс пырозы. Соос пыриськисьёслэсь кырӟан устолыксэс сяна, сцена дӥсьсэс, фонограммазылэсь, аранжировказылэсь ӟечлыксэ, репертуарзылэсь куронъёслы тупамзэс лыдэ басьтозы. Куриськонъёсты но ӟечлыко видеоосты 22-тӥ шуркынмонозь tatkisilios@mail.ru электрон почтае келяно. Конкурслэн куронъёсыныз пыр-почгес  тодматскыны луэ. Вожвылъяськон 23-тӥ шуркынмонэ онлайн амалэн ортчоз. Лауреатъёслэн но дипломантъёслэн гала-концертсы 25-тӥ шуркынмонэ 15 часын Выль Татышлыысь культура юртын радъяськоз. Тодэ вайытом, кемалась ик ӧвӧл Башкириысь удмуртъёс «Чебераез» бырйизы. Тегъёс: Лулчеберет Удмуртия йӧскалыклулчеберет вожвылъяськон Башкирия удмуртъёс кырӟан  